
Nikodémus alakja János evangéliumában

Dolgozatomban abból a feltevésből indulok ki, hogy a János evangéliumában található három Nikodémus-történetet akkor érthetjük meg a legpontosabban, ha a beszámolókat nem blokkszerűen kiragadva, hanem az evangélium összefüggésében próbáljuk megérteni. Különösen fontos ez, hiszen egyedül Jánosnál olvashatunk Nikodémusról.
A bevezetést követő első két fejezetben néhány előzetes megjegyzést teszek. Az evangélium belső összefüggései alapján feltételezhető, hogy az irat szerzője és Nikodémus ismerhették egymást. Továbbá, néhány olyan jánosi sajátosságra is felhívom a figyelmet, amelyek nem csak a vizsgálandó egységeinkre, hanem az egész evangéliumra jellemzőek (irónia, félreértések stb.).
Az első Nikodémus-történet (Jn 2,23-3,15) kapcsán az is problémát jelent, hogy melyik verssel kezdődik, illetve zárul az elbeszélés. A Jn 2,23-25 rámutat arra, hogy Nikodémus hite igencsak gyenge. Érdemes felfigyelnünk arra is, hogy a szövegünk egy nagyobb khiasztikus egység (Jn 1,19-4,54) közepén található. Az egység fókuszában a Jn 3,6-7. versek állnak (újjászületés kérdése). Mindez a történetünk és a nagyobb egység megértése szempontjából egyaránt fontos.
A második elbeszélést (Jn 7,45-52) a szemünk előtt tartva választ kaphatunk arra a kérdésre, hogy egyes kéziratokban miért itt találkozunk a házasságtörő asszonyról szóló beszámolóval (Jn 7,53-8,11). Nem csak azért illesztették ide, mert ez egy szép kifejezése annak, hogy Jézus tökéletesen ismeri, és alkalmazza a törvényt, hanem a Nikodémussal való összefüggés alapján is (Jézus, Nikodémussal ellentétben, érvényesíteni tudja a maga igazát stb.).
A harmadik történet (Jn 19,38-42) kapcsán láthatjuk, hogy komoly üzenetet hordoz a Nikodémusól és magdalai Máriáról szóló beszámolók összevetése (a történet késő délután – kora reggel játszódik; a halott Jézust temeti el – a feltámadott Jézussal találkozik stb.).
Megállapítható, hogy az evangélium egészére odafigyelve új szempontból tudjuk megválaszolni azokat a problémákat, amelyek a három Nikodémus-történet kapcsán felmerülnek.



